Toshkentda mushukni derazadan uloqtirgan bolaning shaxsi aniqlanib, otasiga jarima solindi

Ijtimoiy tarmoqlarda yosh yigit maktabning 3-qavati derazasidan mushukni uloqtirgani aks etgan video tarqaldi. Toshkent shahar IIBB holatni o`rganib, bu bo`yicha munosabat bildirdi.
Aniqlanishicha, mushukni maktab derazasidan uloqtirgan yigit R. Glier nomidagi respublika ixtisoslashtirilgan musiqa maktabining 17 yoshli o`quvchisi X.O. bo`lgan. Huquqbuzarlik voyaga etmagan shaxs tomonidan sodir etilganligi sababli uning otasi, 46 yoshli U.E. Ma`muriy javobgarlik to`g`risidagi kodeksning 47-moddasi (bolalarni tarbiyalash va ularga ta`lim berish borasidagi majburiyatlarni bajarmaslik) bilan jarimaga tortilgani aytilmoqda.
Ota va o`g`il bilan hayvonlarga nisbatan qo`pol munosabatda bo`lmaslik yuzasidan profilaktik suhbat o`tkazildi. Shuningdek, o`smir tomonidan sodir etilgan qoidabuzarlik haqidagi ma`lumotlar hokimlik huzuridagi voyaga etmaganlar bilan ishlash bo`limiga o`tkazilgan.
Qayd etilishicha, holatni telefon orqali tasvirga olib, ijtimoiy tarmoqlarga joylagan musiqa maktabining 16 yoshli o`quvchi Sh. A. va uning ota-onasi bilan ham suhbat o`tkazilgan.
Voqea yuzasidan tergovga qadar tekshiruvlar davom etmoqda.